เรียนรู้ภาษาอังกฤษผ่านภาพยนตร์

คงปฏิเสธไม่ได้ว่าการชมภาพยนตร์นั้น ถือเป็นทางเลือกลำดับต้นๆในการพักผ่อนหย่อนใจและเพิ่มความบันเทิงให้กับตนเองในวันที่เหนื่อยล้ามาจากการทำงาน แล้วจะเป็นไปได้หรือไม่หากจะนำ ความบันเทิงในรูปแบบนี้มารวมเข้ากับการฝึกฝนภาษาอังกฤษ

เชื่อว่าหลายๆท่านคงจะมีเทคนิคในการฝึกฝนตนเองแตกต่างกันไป ซึ่งในบทความนี้ผู้เขียนจะขอแนะนำการเรียนรู้ภาษาอังกฤษผ่านการชมภาพยนตร์ เพื่อเป็นต้นแบบให้ผู้เริ่มต้น สามารถนำไปปฏิบัติตามได้อย่างง่ายดาย ดังนี้

* เริ่มต้นจากการเลือกภาพยนตร์ภาษาอังกฤษที่ท่านชื่นชอบ สำหรับผู้เริ่มต้น ขอแนะนำว่าควรเลือกภาพยนตร์ยุคปัจจุบัน ไม่ย้อนยุค เนื่องจากการเรียงประโยคและคำศัพท์อาจแตกต่างจากปัจจุบันจนยากต่อการเข้าใจ และถึงแม้จะเข้าใจได้ก็ไม่สามารถนำไปใช้ในชีวิตประจำวันได้ และไม่ควรเลือกภาพยนตร์การ์ตูน เนื่องจากท่านไม่สามารถเดาคำศัพท์จากการอ่านปากของตัวการ์ตูนได้เหมือนกับชมภาพยนตร์ที่ใช้คนจริงๆแสดง
* ในการชมรอบแรกนั้น ขอให้ท่านชมเพื่อความบันเทิงก่อน อาจฟังในแบบที่เป็นเสียงพากย์ไทย เพื่อให้สามารถเข้าใจเรื่องราวของภาพยนตร์ได้อย่างต่อเนื่อง โดยอาจจะเปิดคำบรรยายภาษาอังกฤษควบคู่ไปด้วย วิธีนี้ยังเป็นการช่วยฝึกให้ผู้เรียนที่อ่านภาษาอังกฤษช้า สามารถอ่านเร็วขึ้นด้วย เนื่องจากต้องอ่านให้เร็วทันเสียงที่ฟัง
* ชมภาพยนตร์เป็นครั้งที่สอง (และนี่เป็นเหตุผลที่ท่านควรจะเลือกภาพยนตร์ที่ท่านชื่นชอบ!) ในครั้งนี้ขอให้ท่านปรับเสียงเป็น soundtrack เพื่อรับฟังภาษาอังกฤษ และเปิดคำบรรยายภาษาไทยควบคู่กันไป เนื่องจากท่านเข้าใจเรื่องราวการดำเนินเรื่องจากการชมครั้งแรกอยู่แล้ว ทำให้ท่านไม่ต้องกังวลกับเนื้อเรื่อง และท่านสามารถจดจ่อกับการฟังได้อย่างเต็มที่ ในรอบนี้หากมีคำศัพท์ที่ท่านไม่ทราบขอให้ท่านจดใส่กระดาษไว้ พร้อมกันนี้ให้ลองฝึกเดาความหมายของคำศัพท์จากปริบท รวมถึงสถานการณ์ที่คำศัพท์นั้นถูกใช้ด้วย
* เมื่อชมภาพยนตร์จบแล้ว ให้ท่านลองนำคำศัพท์ที่ได้จดไว้มาเปิดหาความหมายที่แท้จริงอีกครั้ง และลองทบทวนดูว่าวันนี้ท่านได้เรียนรู้คำศัพท์ใดไปบ้าง
* ระหว่างชมภาพยนตร์ ท่านสามารถฝึกออกเสียง โดยการพูดซ้ำกับบทพูดของนักแสดงเป็นช่วงๆไป

วิธีการดังกล่าวเป็นเพียงข้อแนะนำคร่าวๆเท่านั้น สำหรับวิธีที่เหมาะกับท่านมากที่สุดนั้น ถือเป็นโจทย์ที่ผู้เรียนจะต้องกลับไปพิจารณา เลือกและปรับใช้เทคนิคการเรียนรู้ที่เหมาะสมกับรูปแบบการเรียนรู้และความต้องการของตนเองต่อไป

**เกี่ยวกับผู้เขียน**: นภาภรณ์ งามวิไลพงศ์

* MA in Applied Linguistics (English Language Teaching)
* อาจารย์พิเศษคณะศิลปศาสตร์ มหาวิทยาลัยเทคโนโลยีพระจอมเกล้าธนบุรี
* อาจารย์ผู้ร่วมจัดกิจกรรม Club ต่างๆ ของศูนย์การเรียนรู้แบบพึ่งตนเอง มหาวิทยาลัยเทคโนโลยีพระจอมเกล้าธนบุรี (พ.ศ. 2546-ปัจจุบัน)